《击壤歌言民乐有贤令尹而美之也二首 其二》
明代·董纪

夫撒秧，妻采桑，农事已兴蚕事忙。大麦䔿䔿秀，小麦菶菶长，菜花半稀青间黄。

今年县官好，官役不下乡。田家得安业，出入无惊惶。

日力岂敢嬉，夜共灯烛光。催了机上布，便是囊中粮。

饥寒庶可免，逋负亦可偿。不患心头损新肉，只要眼前医旧疮。

作者简介：董纪，明字良史，后以字行，更字述夫，号一槎，上海人。洪武（一三六八至一三九八）中任江西按察佥事。善草书。著西郊笑端集。《书史会要、大观录》